Der er godt nyt til børn og forældre i Østervrå. Politikerne i Frederikshavn Kommune har valgt at bevare de tre eksisterende fritidstilbud frem for at samle den nye SFO1 på én matrikel. Forældre i Østervrå udtrykte tidligere i april bekymring over, at Børne- og Ungdomsudvalget i Frederikshavn Kommune ville nedlægge fritidstilbuddene på Bødkergården og Thorshøj Børnehus og samle aktiviteterne for områdets elever i indskolingen på Torslev Skole. Forældrene indsamlede hurtigt over 600 underskrifter mod sammenlægningen, og kommunen har valgt at lytte til de kritiske røster. Derfor bliver der nu tale om et lokalt samarbejde mellem Thorshøj Børnehus, Torslev Skole og Bødkergården om oprettelse af SFO1. Forældregruppen er glade for, at politikerne har skiftet mening, og gruppen har nu aflyst den demonstration, som var planlagt ved onsdagens byrådsmøde.

Referat:
Frederikshavn Kommune har lyttet til de bekymrede forældre i Østervrå og bevarer de eksisterende fritidstilbud for skolebørnene.